Daniël François Malan is op 22 Mei 1874 naby Riebeek-Wes in die Kaapkolonie gebore en was 'n kindervriend van sy lewenslange opponent generaal Jan Christian Smuts en het 'n tyd lank selfs dieselfde skool as Smuts bygewoon. Hy het op 7 Februarie 1959 op Stellenbosch gesterf.
Hy het geleer om NG predikant te word aan die Victoria-kollege op Stellenbosch en sy doktorsgraad in diviniteit in 1905 aan die Universiteit van Utrecht in Nederland ontvang vir 'n proefskrif oor die filosofie van biskop Berkeley. Hy was predikant in die NG gemeente op Montagu en NG gemeente Graaff-Reinet en het 'n toer onderneem na die sendingstasies in Rhodesië (die teenswoordige Zimbabwe) en die Belgiese Kongo in 1913, waaroor hy 'n kort boek, Na Congoland, geskryf het. In die "Penguin Dictionary of South African Quotations" word hy as volg aangehaal: "Ek het gevalle waargeneem waarin die kinders van Afrikanerfamilies so nakend soos kaffers in Kongoland rondhardloop."
In 1933 het Malan geweier om Hertzog te ondersteun in die samesmelting van die Nasionale Party met Smuts se Suid-Afrikaanse Party, en het daarna gou gehelp met die oprigting van sy eie Gesuiwerde Nasionale Party, wat van krag tot krag gegaan het tot dit in 1948, weliswaar met 'n minderheid van die populêre steun, die regering van Smuts tot 'n val gebring het. Malan was ook van 1938 tot en met sy uittrede uit die politiek in 1954 Volksraadslid vir Piketberg.
In 1954 het hy uit die amp getree en sy laaste jare gewy aan die skryf van 'n verslag van sy werk in diens van die Afrikanerdom en van sy politieke idees. Hierdie boek staan bekend as Afrikaner-Volkseenheid.